Ako pripojiť tlačiareň k notebooku alebo PC?
Kedysi bolo pripájanie zložitejšie, no tým, že sa vyvíjajú samotné tlačiarne aj počítačové systémy, sa tento proces zjednodušil. Do počítača alebo notebooku stačí nainštalovať príslušné ovládače, zapojiť tlačiareň a tlačiť. Pripojenie cez USB:V prvom rade nájdite vhodné miesto na umiestnenie tlačiarne, potom sa pustite do inštalácie ovládačov, ktoré dostanete na CD. Ak váš notebook nemá CD mechaniku, nie je to problém, pretože výrobcovia ponúkajú stiahnutie ovládačov aj online z ich webovej stránky. Následne spusťte inštalačný program a preklikajte sa jednotlivými krokmi, čím sa ovládač nainštaluje. Každý výrobca má isté odlišnosti, preto je vhodné riadiť sa pokynmi v dodávanom manuáli. Niektoré tlačiarne sa k PC alebo notebooku pripájajú až po dokončení inštalácie ovládačov a následnom resetovaní systému, iné vás môžu vyzvať k pripojeniu už počas inštalácie. Tlačiareň sa k stolnému počítaču alebo notebooku najčastejšie pripája pomocou USB kábla. Po pripojení USB konektora bude operačný systém rozpoznávať zariadenie a pokiaľ ho rozpozná, informuje vás o úspešnej inštalácii. Teraz je už všetko pripravené k prvej tlači. Pripojenie cez Wi-Fi:Ak vlastníte bezdrôtovú tlačiareň s funkciou Wi-Fi, tlačiareň s notebookom alebo PC prepojíte síce bez káblov, no nastavenie je v tomto prípade o čosi zložitejšie a pri každom type tlačiarne sa líši. Ako nastaviť tlačiareň s funkciou Wi-Fi? V zásade sa využívajú dve metódy, a to buď zapojenie tlačiarne do domácej Wi-Fi siete, alebo cez Direct Wi-Fi, čo je priamy prístup k tlačiarni. Na pripojenie tlačiarne do domácej siete musíte štandardne najskôr nainštalovať potrebné ovládače do notebooku alebo PC a následne tieto zariadenia pomocou USB kábla prepojiť. V nastavení si zvoľte bezdrôtové pripojenie a zadajte heslo domácej siete. Ak sa tlačiareň k sieti úspešne pripojila, bude online aj po odpojení USB kábla. Pri tlači cez Direct Wi-Fi sa nezadáva heslo domácej siete, pretože počítač či notebook sa bude pripájať priamo k tlačiarni. Tento spôsob funguje rovnako ako pripojenie tlačiarne cez Bluetooth. Oceníte ho pri tlači na neznámych tlačiarniach alebo ak chcete tlačiť aj z mobilu či tabletu.
Ak chcete tlačiť fotografie, rozhodne si kúpte atramentovú tlačiareň. Po akom výrobcovi a konkrétnom modeli siahnete, je už na vašej voľbe a vašich preferenciách, no tlačiarne s atramentovou technológiou vo všeobecnosti ponúkajú najdokonalejšiu tlač fotografií. Dôvodom je samotná technológia atramentových tlačiarní, ktorá umožňuje vytváranie jemnejších odtieňov než je v prípade laserových tlačiarní. Atrament je zároveň schopný lepšie sa miešať s inými farbami, čo v praxi znamená, že fotografie budú sýtejšie aj vizuálne príťažlivejšie. Ako sme naznačili vyššie v článku, kvalitu výsledných fotografií podporíte ešte viac, ak si vyberiete vhodný fotopapier. V tejto kombinácii bude výsledok dokonalý a rozdiel medzi fotkou z vašej tlačiarne a fotolabu voľným okom nespoznáte.